Tuktoyaktuk

Tuktoyaktuk (inuvialuktuniksi Tuktuyaaqtuuq) tai usein lyhyemmin Tuk on kylä (hamlet) Kanadan Luoteisterritorioissa Beaufortinmeren rannikolla. Se on saanut alkunsa Hudson’s Bay Companyn kauppa-asemana vuonna 1934. Tuktoyaktukin asukasluku vuonna 2021 oli 937. Maantiede Tuktoyaktuk sijaitsee Kanadan Luoteisterritorioissa Beaufortinmeren rannikolla Mackenziejoen suistossa noin 1135 kilometriä Yellowknifen kaupungista luoteeseen. Sen hallinnollisen alueen pinta-ala on 12,66 km². Historia Tuktoyaktuk kittegaryumiutien kotiseutua. Kittegarymiutit itsessään ovat inuiteihin kuuluvia inuvialuiteja. Heidän lukumääränsä oli romahtanut tautien takia 1800-luvun lopulla ja 1900-luvun alussa. Hudson’s Bay Company perusti Tuktoyaktukin kauppa-aseman alkujaan nimellä Port Brabant vuonna 1934. Nykyinen vuonna 1950 käyttöön otettu nimi Tuktoyaktuk on inuktitutin kieltä ja tarkoittaa vapaasti kääntäen "karibun näköistä". Nimi viittaa seudun kivimuodostelmiin. Asemalle asettui inuitteja etenkin ympäröivältä lähiseudulta. Tuktoyaktukista tehtiin kylä (hamlet) vuonna 1970. Tuktoyaktukissa sijaitsi DEW-linjan (Distant Early Warning Line) miehitetty asema. Sen korvasi edelleen toimiva North Warning Systemin tutka-asema. Muuten nykyinen Tuktoyaktuk toimii hallinnollisena keskuksena ja liikenteen keskuksena, josta käsin harjoitetaan esimerkiksi ympäröivän alueen öljy- ja maakaasuvarantojen hyödyntämistä. Vuonna 2017 avattiin Tuktoyaktukin ja Inuvikin välinen vuoden ympäri liikenteelle auki oleva maantie. Tätä ennen liikenne kulki kesäisin vain ilmateitse ja talvisin jääteitä pitkin. Väestö Tuktoyaktukin asukasluku oli vuoden 2021 väestönlaskennan mukaan 937. Vuonna 2016 vastaava lukema oli 898. Väestöntiheys vuonna 2021 oli 74 as./km². 88,6 % asukkaista oli inuitteja. Lähteet